En prekær sag hos Institutionen, Kompasset, som er beliggende i Brønderslev, har set dagens lys. I marts sidste år smuglede en vikar nemlig steroider ind til en 18-årig, som var varetægtsfængslet for personfarlig kriminalitet. Det skriver Politiken, som har fået aktindsigt i sagen. Den indsatte modtog 26 Oxydrolone-piller. Piller, som kan øge muskelmassen, men som også kan gøre brugeren aggressiv, depressiv samt forøge risikoen for at få blodpropper. Tea Torbenfeldt Bengtsson, der er professor og forsker i anbragte på sikrede institutioner, er rystet over sagen. - Man sætter andres helbred i fare med 26 steroidepiller. Det er dybt uansvarligt, og man ødelægger alt det pædagogiske arbejde, der foregår omkring den unge. Det bliver umuliggjort, hvis de starter et misbrug, siger hun til Politiken. Det var en medarbejder på Kompasset, som opdagede, at den unge indsatte havde nogle piller i sin lomme. I sidste ende valgte den 18-årige at krybe til korset og fortælle, hvor han havde fået pillerne fra. Kompasset meldte sagen politiet, og vikaren blev efterfølgende sigtet for overtrædelse af dopingloven. Sagen blev dog senere skrinlagt, da man ikke vurderede, at der var nok beviser til at få vikaren dømt. Efter episoden stoppede institutionen i Brønderslev samarbejdet med vikaren.

Referat:
Pillerne har en lang række bivirkninger.